Tatoeba sentences — language code: kab
Ideggir-d di tbeṛwiḍt s lǧehd di tsawent-nni.
Tegguma ad tali imi teɛwej cwiṭ ṛṛuda-s.
Tama tazelmaḍt n tberwiḍt-nni tegzem.
Ticki yerkeb deg-s walbaɛḍ, tafekka-s akk ad tmal ɣer tama tayeffust.
Ilaq ad ickenṭeḍ deg-s win ara irekben akken ur iɣelli ara uqbel ad yaweḍ ɣer uqettun-nni n uhicuṛ i nesnewdem ɣer txeṛṛubt-nni i d-yezgan ɣer yiri n ucruf.
Win ur newwiḍ ara ɣer din, ad yexseṛ urar.
Ihi d netta ara d-yeḥwin akk lmal-nneɣ tameddit.
Beddeɣ-d si tiɣilt ad sikkideɣ di Rabaḥ ad d-yettali.
Ilehhet seg udegger di tbeṛwiḍt-nni i yegguman ad tali.
Tikwal, mi ara tewḥel kra deg uṛixsiw, ad yazzel wayeḍ ad tt-id-refden, ad tt-id-rren s abrid.
Rabaḥ d netta i d ameqqran akk deg-neɣ, daymi i t-nerra d anehhaṛ.
Akken i d-yewweḍ ɣer tqaɛet n tiɣilt, heggeɣ iman-is ad aliɣ.
Dɣa yenṭeq-d: Ṛǧu ad steɛfuɣ ciṭ ay imiɛruf.
Iẓẓan, i as-rriɣ.
Rniɣ-as: Ur ttuɣal ara ad yi-d-tessiwleḍ akka.
Isem-iw Muḥ, yak! I as-rniɣ.
Akken i tekkaw tidi-s.
Yerra-d nnehta, Rabaḥ yenna: Ali tura.
Uliɣ, srekdeɣ iman-iw.
Arrac meṛṛa bedden-d di tiɣilt, ttraǧun.
Ssaramen akk ad ɣliɣ uqbel ad awḍeɣ ɣer yiḍumman-nni.
Ckenteḍeɣ s yifasen-iw ɣer yiri tberwiḍt.
Rabaḥ iṛeqraq-d di tkessert-nni am lebreq.
Akken yezgen umecwaṛ, ṛṛuda teffeɣ abrid.
Tewwet di tderrit dɣa tufeg tberwiḍt tuli deg yigenni.
Nekk nnḍeɣ iman-iw am uqenfud.
Aqeṛṛu-w gar tgejrar ɣer tama n yifassen-iw am takurt.
Maca, mačči d kra ara ṣebreɣ.
Ḥulfeɣ i yiffasen-iw ttaqṛaḥen.
Cellḥen seg yiri-nni n tbeṛwiḍt Dɣa ḍelqeɣ-asen.
Zelliɣ-d si tberwiḍt am ticict.
Berrneɣ snat n tikkal deg yigenni.
Taberwiḍt terra ɣer tama tazelmaḍt, nekk rriɣ s ayeffus.
Ɣliɣ-d ɣer ẓẓerb n tmazirt n Ḥemmu.
wwteɣ axenfuc-iw ɣer usɣar n tmidekt.
Neṭḍeɣ din ad tɣileḍ d llazuq i as-rran.
Cwi kan ur d-ɣliɣ ara ɣef tzeggart-nni yellan ddaw-as.
Tili ulac anawa ad yid-yekksen.
Taberwiḍt mi tewwet di ẓẓerb n tmazirt n Si Bṛahim, tɛawed tuɣal-d dɣa tett-id, tennewdam-d fell-i, tḥeṛṛ-iyi ddaw-as.
Arrac s ufella rwan akeḥkeḥ.
Nekk kmumseɣ deg umkan am taduṭ, ur zmireɣ ad ḥerkeɣ.
Dɣa udren-d.
Meqran d Maǧid refden-d taberwiḍt.
Yeččuṛ wul.
Farid yefsiyi-id am akken fettin takemmust.
Iḍal ɣer yifassen-iw yufa-ten xebcen cwiṭ maca acenfir-iw icelleḥ.
Yuzzel yekkes-d ḥlafa.
Teṭṭef-iyi kan lxelεa.
Iḥukk-itt deg yifassen-is armi i d-tserreḥ i waman, sakin yebda iteẓẓem-itt-id ɣef ucelliḥ-nni i mazal iḍeggir-d idammen.
Ɣer taggara, isenned-d ḥlafa-nni i d-yeggran ɣef ucenfir-iw, dɣa yenna: Ṭṭef-itt s ufus-ik ar d-tekkaw ay imiɛruf.
Rfiɣ, bɣiɣ ad d-bbaɛezqeɣ.
Imi yettaqṛaḥ uqemmuc-iw, ur zmireɣ ara ad d-mmeslayeɣ akken ilaq.
Ur uksaneɣ ara. Afus-iw ɣef tfidi n uncenfir, nekk ttuṛṛakeɣ: Inɛel ddin n ubabat n baba-k.
Arrac ṛwan tadṣa.
Dɣa yenṭeq-d Maǧid: Ass-a d nnuba-k ad teḥwiḍ lmal.
Kker tura beṛka-k asteɛmel.
Ulac d acu i k-yuɣen.
Snewdameɣ-d, seggmeɣ-d iman-iw.
Qqumceɣ, tekkeɣ azagur-iw ɣer usɣar-nni n tmidekt.
Arrac zzin-d akk ad ttqeṣṣiren.
Ma d nekk tafekka-aw meṛṛa tessebraq.
Ibda iɣelli-d yiḍ.
Aqraḥ a yettenɣas.
Rriɣ-d d akesser ɣer teẓgi ad d-saliɣ lmal imi xeṣreɣ urar.
Di tiɣilt mi d-uɣaleɣ, yal wa yefra akraren-is inuheṛ-iten.
Nnekk friɣ-d ayla-w rriɣ-d s axxam.